Masoni su u većini zemalja, pa tako i u Hrvatskoj, članovi tajnih loža, što stotinama godina potiče znatiželju i nagađanja o njihovoj ulozi i stvarnim namjerama. Zbog toga je itekako intrigantno dobiti informaciju više o radu neke lože, posebno ako je da mason.

Nama je to uspjelo, jer je naš list dobio priliku za razgovor s Velikim majstorom Velike nacionalne lože Hrvatske, koji nam je omogućio da kroz fotografije koje je snimio »njihov čovjek« zavirimo u prostor masonske lože smještene negdje u Rijeci. Riječ je o ekskluzivnim snimkama na razini Hrvatske, jer predstavljaju raritet.

Identitet našeg sugovornika, uglednog riječkog gospodarstvenika, ostaje tajan, a poznat je autorici teksta. Godine 2014., točnije 14. veljače, u Rijeci je osnovana Velika nacionalna loža Hrvatske drevnih, slobodnih i prihvaćenih zidara, a naš je sugovornik ovom prigodom priču o suvremenim hrvatskim masonima započeo:

Nastankom RH donesen je zakon kojim se ozakonjuje rad društava koja su u vrijeme SFRJ bila zabranjivana. Novi vjetrovi su zapuhali, naši su zakoni usklađeni sa zapadnim demokratskim tekovinama pa je tako već četvrt stoljeća masonima omogućeno djelovanje na području Hrvatske. Godine 2005. naš je prvi član, viđeni Rječanin, iniciran u Trstu u Velikoj loži Italije.

Vrlo brzo nakon toga 2006. osniva se prva mještovita Riječka loža u kojoj djeluju punoljetni muškarci i žene. Od tog trenutka može se kazati da počinje život jedine mješovite, liberalne, adogmatske masonske Obedijencije na hrvatskom tlu. Naime, postoje dvije temeljne masonske struje jedna je adogmatsko-liberalna, a druga konzervativno-dogmatska.

Konzervativno-dogmatska struja njeguje tradiciju Andersonove konstitucije iz 1723. koja smatra da nije primjereno da žene budu masonke. Druga struja, adogmatska-liberalna, potekla je iz Francuske koja je otvorila put novim slobodama utirući put i ostalim tekovinama ženske emancipacije, odnosno ravnopravnosti spolova. Ovom prigodom ističem da priča liberalnog masonstva u Hrvatskoj kreće iz Rijeke, a slijedilo je širenje članstva u Zagrebu, Splitu i Osijeku. Trenutno djeluju dvije lože u Rijeci i po jedna loža u Zagrebu, Splitu i Osijeku. VNLH je svjetski priznat od svih relevantnih međunarodnih masonskih organizacija.

Članovi smo Asocijacije adogmatskih Obedijencija centralne i istočne Europe. Naša dva uvažena člana su u najužem predsjedništvu. Čast nam je sudjelovati u mnogim humanitarnim akcijama, jer činjenje dobročinstava je jedno od glavnih pravaca djelovanja masona. Treba istaknuti da je cijenjeni mason bio i osnivač Crvenog križa, Henri Dunant.

Govoreći o etičkim i moralnim kvalitetama masona, naš sugovornik je naglasio: Masonstvo samo po sebi promovira čistoću ruku i zato se tijekom obreda nose bijele rukavice, simbolično, već stotinama godina, te bijele pregače. Masonstvo promovira čistoću duha i visoku moralnu i etičku razinu postupanja kako prema sebi, tako prema svojoj najbližoj okolini, te prema vlastitoj domovini.

– Sastajemo se dva puta mjesečno na sastancima koje simbolički nazivamo »arhitektonski radovi«. Odjeća je strogo propisana, ritualno simbolička. Održavamo naravno i Bijelu večeru koja spada u neformalni dio nakon održanih »arhitektonskih radova«, a uključuje i zajedničko blagovanje. To je jedno od najljepših i najkorisnijih trenutaka međusobnog druženja i bavljenja masonstvom.

Kako smo govorili o poznatim imenima koji su bili članovi neke od masonskih loža, zanimalo nas je i jesu li Tito i prvi hrvatski predsjednik dr. Franjo Tuđman, koji je masonima vratio legalitet, bili masoni, na što nam je rečeno: – Nikada nisam imao prilike vidjeti ništa što bi u dokumentarnom i znanstvenom smislu moglo potvrditi njihovo članstvo u nekoj od masonskih loža.

Najarhaičniji obred

Kao što je rečeno, simbolika je sastavni dio masonskog djelovanja: bijele rukavice, posebni znakovi prilikon neverbalne komunikacije pri pozdravljanju samo su neki od simbola, a nas je zanimalo i objašnjenje vezano za podjelu na plavo, crveno, crno i bijelo masonstvo.

– VNLH štuje i prakticira isključivo čuveni drevni prihvaćeni Škotski obred, koji je najrašireniji na svijetu, odnosno najbogatiji u svom ritualnom izričaju. Najarhaičniji je i povodi se za srednovjekovnom tradicijom. Unutar njega postoje 33 stupnja koje mason koji, ukoliko ima dovoljno želje i kapaciteta, savladava kroz jedan dulji niz godina. Masonstvo je cjeloživotna aktivnost. Prva tri stupnja nazivaju se plavo masonstvo, nakon toga od 4. do 18. stupnja crveno masonstvo, od 19. do 30. stupnja crno masonstvo, a od 31. do 33. stupnja inicijacijska piramida simbolički završava bijelim masonstvom.

Pitali smo potom i je li bilo slučajeva da je netko izbačen iz neke masonske lože i iz kojeg razloga.

– Rijetko. Takav postupak primjenjuje se ako netko od članova učini nemoralnu ili neetičnu radnju. Zanimljivo je da je veliki pisac Ivo Andrić svojedobno izbačen iz lože, jer je ljubovao sa suprugom Gustava Krkleca, koji je također bio mason, što se u masonskom kodeksu smatra nepriličnim.

Dobivši na uvid fotografije masonskog hrama, zanimale su nas pojedinosti.